Ξάνθη, 05 Νοεμβρίου 2024

**ΔΕΛΤΙΟ ΤΥΠΟΥ**

Στο πλαίσιο του Έργου **«SMARTIES for SMEs»**, που χρηματοδοτείται από το Πρόγραμμα COSME της Ευρωπαϊκής Ένωσης, το Επιμελητήριο Ξάνθης, ως εταίρος, καλεί **όλες τις μικρομεσαίες επιχειρήσεις που δραστηριοποιούνται στον κλάδο του τουρισμού, ανά την Ελλάδα**, να καταθέσουν τις προτάσεις τους που επικεντρώνονται στους άξονες της Πράσινης και Ψηφιακής μετάβασης, του Αναγεννητικού Τουρισμού και της συνέργειας μεταξύ του τουρισμού και του αγροδιατροφικού οικοσυστήματος, με έμφαση στην αξιοποίηση της Μεσογειακής Διατροφής.

Θα επιλεγούν και θα χρηματοδοτηθούν με το **εφάπαξ ποσό των 25.000 ευρώ**, τα 15 πιο δημιουργικά έργα. Κάθε επιλεγμένο έργο θα λάβει **δωρεάν συμβουλευτική και εξατομικευμένη υποστήριξη** από εμπειρογνώμονες κατά τη φάση υλοποίησης, η οποία αναμένεται να διαρκέσει περίπου 15 μήνες, ξεκινώντας τον Μάρτιο του 2025, οπότε και θα ανακοινωθούν τα επιλεγμένα έργα. Επιπλέον, θα ενταχθούν σε ένα διακρατικό δίκτυο φορέων καινοτομίας του τουρισμού και θα έχουν τη δυνατότητα συμμετοχής σε εκδηλώσεις δικτύωσης στην Πάφο (Κύπρος) και στη Ρώμη (Ιταλία).

Η παρούσα πρόσκληση υποβολής προτάσεων στοχεύει στην επιλογή έργων και λύσεων που είναι **δημιουργικά**, δίνουν έμφαση στην **ποιότητα** των παρεχόμενων υπηρεσιών, έχουν υψηλές δυνατότητες για **καινοτομία**, μακροπρόθεσμη **βιωσιμότητα** και δυνατότητα **αναπαραγωγής** στον τουριστικό τομέα. Οι εταιρείες που θα υποβάλουν τις προτάσεις τους πρέπει να είναι **ΜΜΕ** και να ανήκουν σε οποιαδήποτε κατηγορία και κλάδο του NACE, υπό την προϋπόθεση ότι **οι δραστηριότητές τους σχετίζονται με το τουριστικό οικοσύστημα** και τα έργα συνεισφέρουν αξία σε αυτόν τον τομέα.

**Προθεσμία υποβολής προτάσεων: 24 Ιανουαρίου 2025**

Η Πρόσκληση Εκδήλωσης Ενδιαφέροντος καθώς και όλα τα σχετικά έντυπα είναι αναρτημένα στην ιστοσελίδα του Έργου: <https://smartiesforsmes.eu/> και στην ιστοσελίδα του Επιμελητηρίου Ξάνθης [www.ebex.gr](http://www.ebex.gr) .

Επιπλέον για πληροφορίες ή διευκρινήσεις μπορείτε να επικοινωνείτε στο τηλέφωνο του Επιμελητηρίου Ξάνθης 2541022533, με την Project Manager του Έργου κα. Ανθή Παναγιώτου (εσωτ. 4) και την Tourism Expert κα. Σοφία Τσελεπίδου (εσωτ. 5) ή στο email: smarties@ebex.gr